Komisijos sprendimas
2001 m. sausio 18 d.
dėl snukio ir nagų ligos vakcinų ir mėlynojo liežuvio ligos vakcinų saugumo ir stiprumo tikrinimo
(pranešta dokumentu Nr. C(2001) 118)
(2001/75/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Reglamentu (EB) Nr. 1258/1999 [2], ypač į jo 6 ir 14 straipsnius,
atsižvelgdama į 1991 m. gruodžio 11 d. Tarybos sprendimą 91/666/EEB, nustatantį snukio ir nagų ligos vakcinų Bendrijos rezervą [3], su paskutiniais pakeitimais, padarytais Sprendimu (EB) Nr. 1999/762/EB [4], ypač į jo 5 straipsnį,
kadangi:
(1) Pagal Sprendimą 91/666/EEB antigenų pirkimas yra Bendrijos veiklos, skirtos sukurti snukio ir nagų ligos vakcinų Bendrijos rezervą, dalis.
(2) 1993 m. lapkričio 5 d. Komisijos sprendimu 93/590/EB dėl Bendrijos snukio ir nagų ligos antigenų pirkimo pagal Bendrijos veiksmų dėl vakcinų nuo snukio ir nagų ligos atsargų programą [5], su paskutiniais pakeitimais, padarytais Sprendimu 95/471/EB [6], buvo nustatyta tvarka snukio ir nagų ligos A5, A22 ir O1 antigenų pirkimo.
(3) Turi būti patikrintas nuo 1993 m. atsargose, skirtose būtiniausiems atvejams saugomų snukio ir nagų ligos viruso antigenų saugumas ir stiprumas, siekiant užtikrinti, kad būtiniausiems atvejams saugomi antigenų rezervai yra aukštos kokybės.
(4) 1997 m. gruodžio 9 d. Komisijos sprendimu 98/64/EB dėl Bendrijos finansavimo tobulinant snukio ir nagų ligos kontrolės programą Turkijoje [7] kaip darbo plano dalis numatyta, kad Europos Komisija sudarytų susitarimus Turkijoje pagamintos snukio ir nagų ligos vakcinos tikrinimui.
(5) 2000 m. balandžio 6 d. Komisijos sprendimu 2000/292/EB dėl Bendrijos mėlynojo liežuvio vakcinos atsargų, skirtų būtiniausiems atvejams, pirkimo [8] buvo numatyta mėlynojo liežuvio vakcinos pirkimo tvarka būtiniausiems atvejams.
(6) Jokia Europos Sąjungos valstybių narių farmacijos pramonė negamina mėlynojo liežuvio vakcinos.
(7) Užsienyje pirkta būtiniausiems atvejams naudoti skirta mėlynojo liežuvio vakcina turėtų būti patikrinta tam, kad būtų nustatyta vakcinos naudojimo svarba skirtingomis epidemiologinėmis sąlygomis.
(8) Snukio ir nagų ligos bei mėlynojo liežuvio vakcinos saugumas ir stiprumas gali būti tikrinamas tik laboratorijose, dirbančiose pagal patvirtintus biosaugumo lygius.
(9) Šiame sprendime nustatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Bendrija nustato tinkamo saugumo ir stiprumo tikrinimo tvarką:
- 1993 m. pirktiems ir nuo tada ES atsargose, skirtose būtiniausiems atvejams, saugojamiems snukio ir nagų ligos antigenams,
- Turkijoje pagamintai snukio ir nagų ligos vakcinai, naudotai profilaktinio skiepijimo programoje, kurią sudaro Turkijos Trakijoje laikomų neatsparių gyvūnų skiepijimas,
- mėlynojo liežuvio vakcinai, pagamintai ne Europos bendrijoje ir pirktai atsargoms, skirtoms būtiniausiems atvejams, sudaryti.
2. Išlaidos straipsnio 1 dalyje nurodytoms priemonėms negali būti didesnės kaip 430000 eurų.
2 straipsnis
1 straipsnyje minėtas priemones įgyvendina Komisija, bendradarbiaudama su konkurso būdu nustatytu tiekėju.
3 straipsnis
1. Siekdama įgyvendinti 1 ir 2 straipsnių tikslus, Komisija nedelsdama sudaro sutartis.
2. Sveikatos ir vartotojų apsaugos generalinio direktorato generalinis direktorius įpareigojamas pasirašyti kontraktus Europos Komisijos vardu.
4 straipsnis
Šis sprendimas skirtas valstybėms narėms.
Priimta Briuselyje, 2001 m. sausio 18 d.